62019CJ0342_RES
Lieta C‑342/19 P
Fabio De Masi
un
Yanis Varoufakis
pret
Eiropas Centrālo Banku
Tiesas (pirmā palāta) 2020. gada 17. decembra spriedums
Apelācija – Piekļuve Eiropas Centrālās bankas (ECB) dokumentiem – Lēmums 2004/258/EK – 4. panta 3. punkts – Izņēmumi – ECB saņemtais dokuments – Paziņojums ārpakalpojumu sniedzējam – Iekšēja izmantošana apspriedēm un iepriekšējām konsultācijām – Piekļuves atteikums
Eiropas Savienības iestādes – Sabiedrības tiesības piekļūt dokumentiem – Eiropas Centrālās bankas Lēmums 2004/258 – Izņēmumi no tiesībām piekļūt dokumentiem – Pienākums norādīt pamatojumu – Apjoms
(LESD 296. panta otrā daļa; Eiropas Centrālās bankas Lēmuma 2004/258, kas grozīts ar Lēmumiem 2011/342 un 2015/529, 4. pants)
(skat. 49. –52. punktu)
Eiropas Savienības iestādes – Sabiedrības tiesības piekļūt dokumentiem – Eiropas Centrālās bankas Lēmums 2004/258 – Izņēmumi no tiesībām piekļūt dokumentiem – Apjoms – Piekļuves atteikums – Pieļaujamība
(Eiropas Centrālās bankas Lēmuma 2004/258, kas grozīts ar Lēmumiem 2011/342 un 2015/529, 4. panta 2. punkts, 3. un 5. pants)
(skat. 60., 62. un 64. punktu)
Eiropas Savienības iestādes – Sabiedrības tiesības piekļūt dokumentiem – Eiropas Centrālās bankas Lēmums 2004/258 – Izņēmumi no tiesībām piekļūt dokumentiem – Iekšējai lietošanai paredzēto dokumentu aizsardzība – Nosacījumi – Atšķirība salīdzinājumā ar Regulu Nr. 1049/2001
(Eiropas Parlamenta un Padomes Regulas Nr. 1049/2001 4. panta 3. punkts; Eiropas Centrālās bankas Lēmuma 2004/258, kas grozīts ar Lēmumiem 2011/342 un 2015/529, 4. panta 3. punkta pirmā daļa)
(skat. 67.–71., 74. un 75. punktu)
Rezumējums
Ar 2017. gada 16. oktobra lēmumu Eiropas Centrālās banka (ECB) atteica apelācijas sūdzības iesniedzējiem, Fabio de Masi un Yanis Varoufakis, tiesības piekļūt dokumentam “Atbildes uz jautājumiem attiecībā uz Protokola Nr. 4 par Eiropas Centrālo banku sistēmas un Eiropas Centrālās bankas statūtiem 4.14. panta interpretāciju”. Šajā dokumentā bija ietverta ārēja padomdevēja atbilde uz juridisko konsultāciju, kuru tam lūdza ECB attiecībā uz Padomes pilnvarām atbilstoši šim 14.4. pantam. ECB piekļuvi minētajam dokumentam atteica, pamatojoties, pirmkārt, uz Lēmuma 2004/258 (
1
) 4. panta 2. punkta otrajā ievilkumā paredzēto izņēmumu saistībā ar juridisko atzinumu aizsardzību un, otrkārt, uz šī lēmuma 4. panta 3. punkta pirmajā daļā paredzēto izņēmumu saistībā ar iekšējai lietošanai paredzētu dokumentu aizsardzību.
Prasība, ko apelācijas sūdzības iesniedzēji par šo ECB lēmumu cēla Vispārējā tiesā, tika noraidīta kā nepamatota (
2
). Vispārējā tiesa nosprieda, ka ECB bija tiesības pamatot savu atteikumu piešķirt piekļuvi attiecīgajam dokumentam ar izņēmumu saistībā ar iekšējai lietošanai paredzētu dokumentu aizsardzību, kas paredzēts Lēmuma 2004/258 4. panta 3. punkta pirmajā daļā.
Saņēmusi apelācijas sūdzību, ko apelācijas sūdzības iesniedzēji iesnieguši par Vispārējās tiesas spriedumu, Tiesa apstiprina Vispārējās tiesas analīzi par šī izņēmuma piemērošanu šajā lietā un noraida apelācijas sūdzību.
Tiesas vērtējums
Vispirms Tiesa konstatē, ka šajā lietā Vispārējā tiesa nav pārkāpusi savu pienākumu norādīt pamatojumu. Šajā ziņā tā norāda, ka, lai gan Regulas Nr. 1049/2001 (
3
) 4. panta 3. punkta otrajā daļā ir paredzēts, ka ir jāpierāda, ka dokumenta publiskošana nopietni kaitētu iestādes lēmumu pieņemšanas procesam, tomēr šāds pierādījums nav prasīts Lēmuma 2004/258 4. panta 3. punkta pirmajā daļā paredzētā izņēmuma ietvaros. No tā Tiesa secina, ka Vispārējai tiesai nekādi nebija pienākuma pārbaudīt, vai ECB bija sniegusi paskaidrojumus par risku, ka varētu tikt nopietni kaitēts tās lēmumu pieņemšanas procesam, ko varētu radīt piekļuve attiecīgajam dokumentam. Tā precizē, ka atteikums piekļūt dokumentam saskaņā ar šo Lēmuma 2004/258 tiesību normu paredz tikai to, ka, no vienas puses, ir jāpierāda, ka šis dokuments ir paredzēts iekšējai lietošanai saistībā ar apspriedēm un iepriekšējām konsultācijām ECB, un, no otras puses, – ka nav sevišķi svarīgu sabiedrības interešu, kas pamato šī dokumenta publiskošanu.
Turpinājumā Tiesa uzskata, ka Vispārējā tiesa nav pārkāpusi Lēmuma 2004/258 4. panta 2. punkta otrā ievilkuma un 3. punkta pirmās daļas piemērošanas jomu. Pirmkārt, šī lēmuma 4. panta 2. punkta otrā ievilkuma formulējumā nav nevienas norādes, kas tam varētu piešķirt lex specialis raksturu attiecībā pret tā 4. panta 3. punkta pirmo daļu. Otrkārt, nekas minētā lēmuma 4. panta formulējumā neizslēdz, ka uz vienu un to pašu dokumenta daļu var attiekties vairāki tajā paredzētie izņēmumi. Treškārt, lai piemērotu Lēmuma 2004/258 4. panta 3. punkta pirmajā daļā paredzēto izņēmumu, nav nozīmes tam, ka attiecīgo dokumentu var kvalificēt arī par “juridisku atzinumu” šī lēmuma 4. panta 2. punkta otrā ievilkuma izpratnē, jo Savienības likumdevējs nav pakļāvis iespēju atsaukties uz šajā pirmajā tiesību normā paredzēto izņēmumu faktam, ka attiecīgais dokuments nav “juridisks atzinums” otrās tiesību normas izpratnē.
Visbeidzot, Tiesa apstiprina Vispārējās tiesas veikto Lēmuma 2004/258 4. panta 3. punkta pirmās daļas interpretāciju, uzsverot, ka šo tiesību normu nevar izprast tādējādi, ka tajā ietvertā aizsardzība ir paredzēta tikai dokumentiem, kas saistīti ar konkrētu lēmumu pieņemšanas procesu. Proti, šī tiesību norma paredz vienīgi to, ka dokuments tiek izmantots saistībā ar apspriedēm un iepriekšējām konsultācijām ECB, un tas lielā mērā attiecas uz dokumentiem, kas saistīti ar ECB iekšējiem procesiem. Turklāt Tiesa norāda, ka šīs tiesību normas piemērošanas joma atšķiras no Regulas Nr. 1049/2001 4. panta 3. punkta piemērošanas jomas. Pirmkārt, to aizsardzības mērķis nav identisks un, otrkārt, ja iepriekš minētajā Regulas Nr. 1049/2001 tiesību normā piekļuves dokumentam atteikums ir pakārtots nosacījumam, ka tas attiecas uz jautājumu, par kuru iestāde vēl nav pieņēmusi lēmumu, Lēmuma 2004/258 4. panta 3. punkta pirmajā daļā nav ietverts šāds precizējums un konkrēti ir paredzēts, ka piekļuve dokumentam var tikt atteikta pat pēc lēmuma pieņemšanas.
(
1
)	Eiropas Centrālās bankas (ECB) Lēmums 2004/258/EK (2004. gada 4. marts) par publisku piekļuvi Eiropas Centrālās bankas dokumentiem (ECB/2004/3) (OV 2004, L 80, 42. lpp.), kas grozīts ar Eiropas Centrālās bankas Lēmumu 2011/342/ES (2011. gada 9. maijs) (ECB/2011/6) (OV 2011, L 158, 37. lpp.) un Eiropas Centrālās bankas Lēmumu (ES) 2015/529 (2015. gada 21. janvāris) (ECB/2015/1) (OV 2015, L 84, 64. lpp.).
(
2
)	Spriedums, 2019. gada 12. marts, De Masi un Varoufakis/ECB (T‑798/17, EU:T:2019:154).
(
3
)	Eiropas Parlamenta un Padomes Regulas (EK) Nr. 1049/2001 (2001. gada 30. maijs) par publisku piekļuvi Eiropas Parlamenta, Padomes un Komisijas dokumentiem (OV 2001, L 145, 43. lpp.).